
Magyarországi vízfolyások élőbevonatának kovaalga összetétele, fizikai - és kémiai paraméterei

Az utóbbi évtizedekben a vízfolyások vízminőségük romlása miatt fokozott figyelmet kaptak, fontossá vált ökológiai állapotuk felmérése és nyomon követése.
Az Európai Unió programja a Víz Keretirányelv (VKI) célja, hogy 2015-re a vízfolyások elérjék a jó ökológiai és kémiai állapotot. Az Európai Unió tagállamai a kisvízfolyások vízminőségének vizsgálatához több élőlénycsoport mellett a kovaalgák ökológiáján alapuló minősítési rendszert részesítik előnyben, mert ez a csoport nagyon jól reagál az antropogén hatásokra, s ez által alkalmas a vízminőség megállapítására.
Kutatásom elsődleges célja a hazai kisvízfolyások kovaalga flórájának és összetételének feltérképezése, valamint a víz fizikai - és kémiai paramétereinek felmérése, valamint ezek eredmények alapján a vízfolyások ökológiai állapotának minősítése. A mintavételekre 2010 nyarán került sor. A feldolgozott 57 mintában 111 fajt azonosítottam, ezek közül 35 fajt tekintettem dominánsnak, az azonosított fajok kozmopoliták és az eutróf, β-mezoszaprób vizekre jellemzők. A domináns fajok alapján a cluster-analízis által két csoportot tudtam elkülöníteni. Az első csoportot a dombvidéki jellegű, a másik csoportot a sík és dombvidéki jellegű vízfolyások egyaránt alkotják. A fajok konstanciáját vizsgálva a vízfolyások 80%-ban megtalálható fajok a Cocconeis placentula és a Nitzschia palea. A vízfolyások Shannon diverzitása 0,5 – 4,17 között volt. A Spearman rang-korreláció vizsgálata alapján a legtöbb fajjal az NH4-N, míg a legkevesebb fajjal a pH, a hidrogén-karbonát, a vezetőképesség mutatott korrelációt. Az IPS index eredménye alapján elmondható, hogy a vízfolyások 53%-a a jó ökológiai állapotú kategóriába tartozik.
A PCA analízis alapján kilenc paraméter (a DO, a DO%, a NO3-N, a SiO2, a vezetőképesség, a HCO3-, Cl-, a pH és a PO4-P) volt meghatározó a vízfolyásokban. A vízfolyások MSZ 12749:1993 szabvány szerinti osztályozása megmutatja, hogy a vizek jelentős része a kiváló és a jó kategóriába tartozik. Kis százalékban találni szennyezett és erősen szennyezett vízfolyást is. A 10/2010. (VIII. 18.) VM rendelet alapján a vízfolyások 70%-a jó vízminőségű.



